Dario Fo

Llenor, canwr, ymgyrchydd gwleidyddol a dramodydd o'r Eidal oedd Dario Fo, ac enillydd Gwobr Lenyddol Nobel ym 1997. Ymhlith ei ddramâu enwocaf mae: Non tutti i ladri vengono a nuocere, Gli arcangeli non giocano al flipper, Mistero Buffo, Morte accidentale di un anarchico, Non Si Paga! Non Si Paga!, Clacson, trombette e pernacchi, Coppia aperta, quasi spalancata ac Il Papa e la strega. "Gellir dadlau mai ef yw'r dramodydd cyfoes mwyaf poblogaidd drwy Ewrop," ac mae llawer o'i waith yn dibynnu ar ddawn yr actor i lenwi'r bylchau ei hun ac ymateb byw a'r math o arddull Eidalaidd a elwir yn commedia dell'arte. Darlledwyd cyfres deledu o'i waith, Il teatro di Dario Fo, ar Sianel 2 yn yr Eidal. Roedd un o'r dramâu yn y gyfres, Parliamo di donne, yn ymdrin â themâu cyfoes megis ysgariad, rhyw a'r "Teulu Sanctaidd". Yn y 2010au symbylodd y mudiad gwrth-awdurdod "Pum Seren". a chyfeiriwyd ato gan eu harweinwyr fel "Y Meistr". Mae ei waith pièce célèbre, Mistero Buffo wedi'i berfformio ar hyd a lled Ewrop, Canada, ac America Ladin dros 30 mlynedd yn cael ei gydnabod fel un o'r gweithiau mwya dadleuol a phoblogaidd erioed. Fe'i disgrifiwyd gan y Fatican fel "y cablu mwyaf yn hanes y teledu". Mae teitl Saesneg Non Si Paga! Non Si Paga! bellach wedi'i dderbyn yn yr iaith honno ac ar dafod leferydd. Actiodd Rhys Ifans yn y ddrama un-dyn Accidental Death of an Anarchist; ef oedd y digrifwr llys gwallgof yng nghynhyrchiad y Donmar Warehouse o'r ddrama, mewn cyfieithiad newydd gan Simon Nye. Roedd y noson gyntaf ar 26 Chwefror 2003.